LUR gekap oor ‘xenofobiese uitlatings’ in hospitaalPhophi Ramathuba (Foto: Twitter) Phophi Ramathuba, LUR vir gesondheid in Limpopo, se kop word geëis nadat sy ’n Zimbabwiese pasiënt voor ŉ operasie in die Bela Bela-hospitaal verneder het. ’n Video van die konfrontasie het debat op sosiale media ontketen. Die video wys hoe Ramathuba, in ’n kamer vol omstanders, ’n vroulike pasiënt wat in ’n hospitaalbed lê, berispe en beledig. Sy beklemtoon hoe migrante van Zimbabwe “enorme druk” op die gesondheidsorgstelsel in Limpopo plaas. Ramathuba beskuldig die pasiënt, wat Shona-sprekend is, daarvan dat sy ’n onwettige immigrant is en gaan dan voort om buitelandse burgers te blameer omdat hulle “haar gesondheidstelsel dooddruk”. In die video sê die LUR dat die Zimbabwiese president Emmerson Mnangagwa “haar nie geld gee om op Zimbabwiërs te opereer nie” en dat sy die operasie op ’n beperkte begroting moet doen. “As julle siek is, sê julle: ‘Kom ons steek die Limpoporivier oor, daar is ’n LUR daar wat ’n liefdadigheidsafdeling bestuur,” het Ramathuba aan die pasiënt gesê. Die LUR is op sosiale media as xenofobies afgemaak en die DA het versoek dat sy afgedank moet word. Die DA in Limpopo het selfs aan die Suid-Afrikaanse Menseregtekommissie (MRK) geskryf oor Ramathuba se onaanvaarbare optrede. “Ons beskou Ramathuba se opmerkings teenstrydig met die standaard van behandeling wat aan ’n pasiënt gebied moet word. Hierdie tipe optrede is nie in die beste belang of welstand van die pasiënt nie,” het Risham Maharaj, die DA se woordvoerder oor gesondheid in Limpopo, gesê. “As ’n LUR moes sy die situasie met die nodige sensitiwiteit hanteer het ondanks haar eie frustrasies. Sy moes ook verseker dat die buitelander dieselfde vlak van respek en behandeling as enige ander pasiënt gebied word.” Maharaj sê daar is wetgewende kanale wat die LUR kan volg om die uitdagings van hulpbronne te hanteer, wat nie die verleentheid van ’n pasiënt wat mediese hulp soek, insluit nie. “Dit is oneerlik van die LUR om buitelandse burgers as ’n sondebok te gebruik en hulle te blameer vir die provinsie se swak gesondheidstelsel. Haar onverantwoordelike uitlatings kan selfs xenofobiese aanvalle deur plaaslike inwoners aanwakker, wat glo buitelandse burgers is verantwoordelik vir die swak gesondheidsorgdienste in Limpopo.” Die DA beoog ook om ’n klag by die wetgewer se etiekkomitee in Limpopo en die Raad vir Gesondheidsberoepe van Suid-Afrika (RGB) in te dien. Die party gaan ook parlementêre vrae stel oor die koste daaraan verbonde om mense sonder ŉ mediese fonds te behandel, ten einde die omvang van die kwessie te bepaal en sal dit dan deur die toepaslike wetgewerkanale hanteer.